
ISTORIOGRAFIE 


O comoară a muzicologiei românești 
ce-și așteaptă valorificarea 


Fondul George Breazul din cadrul bibliotecii 
Uniunii Compozitorilor și Muzicologilor (IX) 


Vasile Vasile 


Am găsit și am citat în studiul comemorativ dedicat lui 
Breazul, amintit mai sus, faptul că printre cele 17.000 de fişe 
necatalogate unele cuprind date pentru principalele capitole 
ale istoriei muzicii universale, cu o periodizare după cea a lui 
Riemann, periodizare ce nu ţine seama de repere istorice, ci de 
elemente specifice reprezentative ale creaţiei muzicale: Cele 
mai vechi popoare de cultură şi primitivii; Muzica elină; Muzica 
bisericească bizantină şi gregoriană (română); Trubadurii, 
truverii, minesingerii şi meistersingerii; Muzica  polifonică 
medievală; Stilul vocal acompaniat al Prerenasterii (1300 — 
1470); Polifonia a capella şi începuturile stilului instrumental: 
Palestrina, Ars Nova, Orlando di Lasso, şcoala flamandă; 
Epoca basului general (1500 — 1750); Vremea noua. O altă fişă 
merge pe un alt traseu: Preclasicismul: Rameau, Bach, Händel, 
Gluck; Clasicismul: Haydn, Mozart, Beethoven; Romantismul: 
Schubert, Schumann, Berlioz, Liszt, Chopin, Wagner, Brahms, 
Cesar Franck etc. 

O parte a acestor capitole din istoria muzicii universale a 
făcut obiectul unor conferinţe radiofonice, ale căror texte au 
fost păstrate în imensul fond de fişe, ca cea din 4 martie 1932 — 
Muzica primitivilor - în care sunt citate melodii ale wezilor, din 
Columbia, a indienilor Hopi, un cântec funebru din India, un 

altul de adus ploaia din Irlanda şi un cântec de iubire al 
malabarilor?%. Muzica popoarelor antice, a devenit conferinţă 
radiofonică din 25 martie 1932, cuprinzând exemple de epocă 
de mare reprezentativitate: oda pithică a lui Pindar, imnul către 
Nemesis, imnul Soarelui, imnul către Muza, Skolionul lui 
Seikilos25%. Muzica în timpul Renaşterii a făcut obiectul unei 
conferinţe susţinute la Cercul Analelor Române, din 10 
ianuarie1932% şi a fost urmată de tema Începuturile operei, 
pornind de la Camerata florentină, reprezentată de opera Dafne 
de Jacopo Peri, ajungând la Monteverdi, cu Orfeu şi 
Încoronarea Popeei, studiu bazat pe o vastă bibliografie de 
specialitate, cuprinzând lucrări în limbile amintite. 

S-a discutat mult în ultima vreme, mai ales prin 
intermediul mass-mediei, despre o scrisoare autografă a lui 
Beethoven, ajunsă la Corneliu Vadim Tudor — unele posturi de 
televiziune chiar ajunseseră să afirmă că politicianul ar fi 
posedat partitura originală a piesei Fur Elise. O fi vreo legătură 
între această știre și înregistrarea din Reg. III U.C.M.R — 288, a 
unei epistole beethoveniene, scoasă din inventar la 17 
decembrie 1977? 

Cartea închinată bicentenarului naşterii lui Mozart 
(1756 — 1956), care-i va aduce calitatea de membru de onoare 
al Societăţii IMBA din Berlin, inventariază principalele date 
despre prezenţa muzicii lui Mozart în viaţa culturală 
românească, apelând la scrieri ale unor străini care ne-au vizitat 
țara, lucrări păstrate cu prețuirea cuvenită în biblioteca 
muzicologului român. Lista ar putea începe cu călătorul prin 
Țările Romane, Anton Maria del Chiaro, si continuă cu unii 
străini care s-au stabilit la noi - cum a fost Dionisie Fotino, fost 
psalt al Marii Biserici din Constantinopol, profesor al lui Anton 
Pann, autorul istoriei generale a Daciei - și alti autori ai unor 
lucrări în care apar date privind aclimatizarea în spaţiul 
românesc a formelor de muzică apuseană. Lucrarea despre 
circulația creației lui Mozart în tara noastră insistă asupra 
înrudirilor unor melodii turceşti cu cele din unele lucrări ale lui 
Mozart - Răpirea din Serai şi Concertul pentru vioară în La 
major - argumentând că au circulat și la noi prin intermediul 
culegerilor muzicianului Dimitrie Cantemir 

şi pe care le întâlnim în culegerea lui J. Sulzer. 


Prima pagină a Istoriei lui Pagina de titlu al lucrării lui 
Anton Maria Del Chiaro Franz Joseph Sulzer 

Omagiul românesc adus  genialului muzician, 
reprezentant marcant al clasicismului vienez, va continua cu 
investigațiile asupra prezenței creației mozartiene în cultura 
românească, din broşura dedicată compozitorului, de Erich H. 
Müller von Asow?®. Am găsit în fondul Breazul articolul care a 
precedat cartea închinată bicentenarului genialului compozitor, 
articol ce avea în vedere circulația muzicii lui Mozart în ţara 
noastră, începând cu anul 1792, când, la Sibiu, a fost montată 
opera Răpirea din Serai, urmată, în 1798, de Nunta lui Figaro şi 
de Idomeneo, reprezentată la Bucuresti în 1818, „de către o 
trupă venită din Ardeal, sub conducerea lui Johann Gerger” — 
citând din epistolele lui lon Ghica şi din romanul lui Nicolae 
Filimon - Ciocoii vechi şi noi - şi Simfonia 40, prezentă în primul 
concert al orchestrei înfiinţate la Bucureşti şi dirijată de Eduard 
Wachmann, din 22 aprilie 18662. 


Planşă din La bicentenarul naşterii lui Mozart 1756 — 1956 


O parte a datelor despre circulaţia creaţiei lui Mozart în 
țara noastră, mai cu seamă în Transilvania, a fost urmărită și 
prezentată în serialul semnat din cotidianul Acţiunea din 1842 — 
Sibiul muzical și raporturile cu Principatele. 

A - Pat 


Fișa articolului „Sibiul muzical și raporturile cu Principatele”, 16 august 1942 


Cartea lui Breazul consacrată circulaţia creaţiei lui 
Mozart în tara noastră se va bucura de atenţia lui Hans Joachim 
Moser, care-l prezintă pe autor în cele trei lexicoane, din 
1952268, din 19552 şi în cel din 19632. După aprecierile unuia 
dintre cei mai avizaţi specialişti în istoria muzicii româneşti, 
cartea La bicentenarul lui Mozart este o „probă de erudiție, în 
care, pornind de la o melodie atribuită lui Dimitrie Cantemir, 
realizează o incursiune fascinantă în lumea muzicii baroce şi 
clasice”, autorului apartinandu-i descoperirea lui Daniel 
Speer?”! si prin orientalistul Andrei Decei obținând fotocopiile 
din Turcia după //m-i musiki, el însuși preocupat de aceasta 
memorabilă carte. 

Criticul muzical român își dă mâna cu muzicologii 
interesaţi să stabilească date importante din istoria muzicii 
românești ca parte componentă a celei universale. Articolele, 
studiile și cartea dedicată lui Mozart urmăresc date despre 
circulaţia creaţiei compozitorului vienez, ca și a celei a lui 
Haydn, sau despre turneele trupelor de operă europene în 
orașe românești, ceea ce face din biblioteca sa o sursă 
importantă pentru urmărirea acestor evenimente artistice. Se 
poate vorbi în cazul lui Breazul despre un drum dublu: dinspre 
muzica românească spre cea universală și invers, de la cea 
universală spre cea românească, așa cum o confirmă cărțile, 
partiturile documentele, manuscrisele si zecile de mii de fişe 
scrise cu propria mână. 

La Congresul International al Ştiinţelor Muzicale 
Viena, Anul Mozart 1956 muzicologul Breazul a condus 
lucrările uneia dintre secţiuni, cea intitulată Ştiinţa muzicală 
comparată şi a prezentat o comunicare publicată în volumul 
consacrat lucrărilor congresului?'2. Muzicologul Vasile Tomescu 
amintește după relatările compozitorului Alfred Mendelsohn, 
referitoare la aprecierile preşedintelui executiv al Congresului, 
că profesorul Erich Schenk, considera peste ani, participarea 
muzicologului „ca un aport ştiinţific de preţ la problema 
legăturilor cultural istorice între Apus şi Răsărit, a 
întrepătrunderii unor elemente populare şi a circulaţiei lor în 
operele marilor compozitori vienezi, care au iubit cu pasiune şi 
au folosit în creaţia lor tot ce a fost mai bun în muzica 
popoarelor”2%3. 

Ca si pentru domeniul etnomuzicologic, Breazul este 
creatorul uneia dintre cele mai puternice școli de 
muzicologie, discipolii săi beneficiind de sprijinul direct, 
profesoral și care-i continuă activitatea și în acest domeniu. Am 
găsit pe una dintre fișele cotate 607, cel mai puternic argument 
ale acestei asertiuni. Figurează aici numele discipolilor si 
temele pregătite pentru disciplina dragă mentorului — 
Enciclopedia și pedagogia muzicii: Adrian Raţiu, 

Stefan Niculescu, loana Minei, losif Conta, Paul Popescu și alții, 
viitori exegeti ai creaţiei enesciene. Este ușor de găsit legătura 
dintre aceste teme studențești si viitoarele realizări semnate de 
viitorii muzicologi și interpreți. 

Discipolii săi sunt îndrumați spre literatura de 
specialitate europeană, exemplul cel mai grăitor oferindu-l 
Paul Constantinescu, traducător și autor al unui studiu 
comparativ privind știința muzicii din lexiconul lui Riemann și cel 
al lui Abt (X/ — 192), dupa ce prezentase un rezumat al 
sistemului celui din urmă (X/— 189). Am amintit mai sus despre 
un dosar masiv cuprinzând materiale pentru Știința muzicii 
comparate, în care este inclus și articolul lui Mircea Eliade, 
articol ce priveşte institutul specializat în acest domeniu la Oslo, 
un posibil model pentru o instituţie similară din România. Un alt 
dosar reunea date care se referă la standardizarea acustică. 
Era rezultatul invitatiei directorul Institutului de Fizică din 
Bucuresti, academicianul Horia Hulubei, la 21 iulie 1950 - 
Muzica şi standardizarea acustică - XVI - 2047, în care 
tratează principalele coordonate ale temei: sunetul muzical, 
armonicele sunetelor, intervalele, sistemul armonic major şi 
minor, consonanta, disonanta, sunetul pitagoreic, coma 
pitagoreica, divizarea octavei, scările anhemitonice, diapazonul 
normal, sistemul indian, oriental, evoluţia sistemului tonal, 
standardizarea acustică, extinse spre acustică, spre fiziologia 
auzului etc. Materialul va fi integrat de Gheorghe Firca în cel 
de-al IV — lea volum al Paginilor din istoria muzicii româneşti, cu 
tot cu schemele detaliate realizate de autor?”*. 

Mai multe fişe cuprind patternuri cu exemple de 
formule ritmico — melodice vechi, exemple de versificatie, 
extrase din cântece de trubaduri, din cântări gregoriene, scări 
muzicale, bicordii, pentatonii, melodii medievale, melodii siriene, 
albaneze şi din alte culturi balcanice şi asiatice, cu extrase din 
diferite lucrări, din Charles Nef, Gaetano Cesari, Johannes 
Wolf, Robert Haas, Friedrich Blume etc., care urmau să 
constituie materiale documentare pentru anumite capitole, 
cursuri, sau lucrări de sine stătătoare. Mai multe fişe sunt 
rezervate constatărilor fugare despre rolul motivului muzical 
în exprimarea muzicală. 

Fișa 308 


Altă categorie de fişe reprezintă fragmente 
reprezentative din folclorul copiilor, unele integrate în studiile 
sale consacrate pentatoniei dar și în manualele și culegerile de 
cântece cu destinaţie școlară. Fisele păstrate ne dau dreptul să 
credem că muzicologul avea în vedere și un dicţionar de 
termeni muzicali, cu insistente asupra formelor arhaice, printre 
ele numărându-se: trambita, timpane, surle, bucinis, căbuz, 
lăută, cetera, timbale, nei, strune, organe, chimval, vers, 
psalomi, meterhanea, pestrefuri si altele - cuvinte identificate in 
scrierile cronicarilor si cărora Breazul le caută etimologia, 
derivatele și formele gramaticale deosebite. Una din elevele 
sale a alcătuit un studiu privind reflectarea muzicii la marii nostri 
cronicari, material păstrat în arhiva profesorului. Pentru a avea 
elemente de referință își procurase un chestionar german 
pentru lexicon dar și dicționarele de termeni muzicali ai lui Titus 
Cerne si Timotei Popovici. Pentru muzica gregoriană și-a extras 
mai multe fișe din lucrări ale unor autori occidentali specializaţi 
în domeniu. De asemenea, a alcătuit fișe pentru diferitele tipuri 
de semiografie muzicală: cucuzeliană, hrisantică, rombică, 
pătrată, kieveană etc. Printre alte studii prezentate în cadrul 
activităţilor disciplinelor Enciclopedia și pedagogia muzicii si 
Muzicologie comparată atrag atenţia cele care se ocupă de 

mărturiile unor călători străini prin ţările române, referitoare la 
prezența muzicii. Este un material imens și foarte valoros 
pentru cercetarea trecutului nostru muzical, anticipând multe 
dintre datele reţinute de volumele Hronicului muzicii românești. 

De asemenea, se remarcă faptul că magistrul anticipă 
următoarele lexicoane ale lui Viorel Cosma, pregătind fișe ale 
viitorilor muzicieni, autobiografii ale colegilor, cum ar fi cea la 
care am apelat la definitivarea monografiei lui Martian 
Negrea?%5. 


Pagină din autobiografia lui Martian Negrea - X/-— 1024 


Printre marile realizări culturale ale muzicologului 
George Breazul reflectate de numeroase documente ale 
fondului trebuie amintită înfiinţarea şi conducerea colecţiei 
Melos, din cadrul Editurii craiovene Scrisul Românesc — 
destinată studiilor muzicale româneşti. În această colecţie au 
văzut lumina prestigioase volume de muzicologie datorate 
iniţiatorului, George Breazul — Colindele... Întâmpinarea critică 
(1940) şi Patrium Carmen (1941) — dar şi ale altor muzicologi, 
cum ar fi Negrea, cel care-şi publică lucrarea de mare 

importanţă pentru timpul când apare şi pentru reconstituirea 
unei pagini esenţiale din trecutul cultural românesc - Un 
compozitor român ardelean din secolul al XVII — lea — loan 
Caioni, recenzată de Breazul. 


Cronica lui Breazul la monografia lui Caioni a lui Martian Negrea 


Într-un capitol intitulat - Cetăți culturale - din cel de-a III — 
lea volum - Pietre de vad, publicat în anul 1943, Emanoil 
Bucuta afirma: „Două graiuri am păstrat din vremurile uitate si 
sunt cele mai temeinice zapise de proprietate pe care le avem: 
unul al minţii care e limba vorbită şi altul al sufletului care este 
viersul cântat”2'5. Fondatorul și directorul revistei Boabe de grâu 
laudă colecţia Melos, de la Craiova, înfiinţată şi condusă de 
autorul impresionantului volum Patrium Carmen, considerat „o 
adevărată istorie a muzicii, fără istorie”? şi centrată pe 
atestarea valorii cântecului popular românesc. 

Pregătind trecerea spre următorul subcapitol, precizez 
că tot aici, la Scrisul Românesc, a publicat în anul 1938 cele 
patru Cărţi de cântece pentru clasele | — IV şi Colecţia de coruri 
pentru voci bărbăteşti, 1939, Repertorul coral pentru şcoli, 
ultime considerată ediţie oficială. 

În concepția muzicologului viata muzicală este strâns 
legată de educaţie, care trebuie să se implice în formarea 

auditorilor. În 1920, profesorul de la Târgovişte, aducea o 
critica severă sistemului de realizare a educaţiei muzicale din 
tara noastră, prin „funcţionari absolut lipsiţi de pregătire de 
specialitate”, dublată de „completa lipsă de cultură în ţara 
noastră”, îndeosebi a celor care decid destinele culturii?”®. 

Preocupările muzicologului se întrepătrund în mod 
firesc cu cele de educaţie muzicală și fișele sale ce ar fi 
trebuit să dea sinteza consacrată psihologiei „puilor de români” 
— cum îi numea pe viitorii ascultători de muzică - ar putea fi 
sistematizate și mai ales ar trebui să fie cunoscute de cei care 
vor să transfere propria limitare în pregătirea umanistă, 
respectiv artistică, estetică și muzicală, în formarea unor 
generații. Acestora le trebuie create premisele deschiderii spre 
fenomenele si spre viata muzicală autentică, europeană. 
Observațiile sale imortalizate în nenumărate fişe, în articole si 
studii, păstrate în ciorne, materiale finite, scrise cu o caligrafie 
exemplară, dactilograme, extrase din ziare si reviste au dat 
roade în perioada interbelică, dominaţia comunistă înregistrând 
ruptura determinată de subordonarea creaţiei și a educaţiei 
muzicale ideologiei comuniste, culminând cu sechestrarea ei 
pentru cultivarea cultului personalităţii, Stalin, Dej, Ceaușescu. 

Adept al devizelor însușite din muzicologia germană și 
adaptate la realităţile românești de eminentul muzician, D. G. 
Kiriac, „soarta muzicii româneşti în şcoală se hotărăşte” și 
„cântece româneşti pentru şcoala românească”, Breazul a 
racordat la realităţile culturale româneşti aceste deziderate. El 
este cel care soluţionează cerințele formulate de eminentul 
ministru al educaţiei, Spiru Haret, în arhiva să găsindu-se 
inclusiv ciorna creatorului școlii moderne românești, referitoare 
la coordonatele educaţiei muzicale. Premisa de la care pornea 
eminentul ministru este enunțată în capul acestei circulare: 
„Scopul introducerii muzicei în învățământ nu este de a încărca 
pe școlarii noștri cu niște cunoștințe pur teoretice, ci de a-i 
învăţa să cânte și să cânte anume bucăţi de cele cari să aibă 
puterea de a-i mișca”. 

Ciorna proiectului lui Haret privind educatia muzicala 
a „puilor de români” — X/- 373 


Breazul nu a rămas numai la nivelul teoretizărilor, 
conţinutul sutelor, zecile de mii de fișe caligrafiate de el însuși a 
fost integrat în programe, manuale, culegeri de cântece, 
materiale metodice demonstrând ceea ce au sesizat pedagogii 
și muzicologii europeni ai timpului: promovarea în activităţile 
educaţionale a celor mai autentice valori, de la folclorul copiilor 
și cântarea bisericească străbună până la pagina din finalul 
Simfoniei a V — a a lui Beethoven din manualul de clasa a IV — 
a secundară. Aici voi relua doar remarca enunțată în urmă cu 
peste 25 ani: „zborul înalt şi sigur al pedagogiei muzicale 
româneşti este curmat brusc şi brutal de noua ideologie impusă 
României dupa al doilea război mondial", 

Rafturile fondului Breazu/ sunt pline de materialele care 
se pot încadra în ceea ce se poate numi Metodică şi viaţă 

artistică şcolară: ciorne, proiecte legislative și programe 
școlare — manuscrise si tipărituri - planuri de învățământ, 
crochiuri, manuale proprii, studii, articole etc. 

Am rezumat multitudinea de materiale curriculare 
emanate din gândirea eminentului pedagog în mai multe 
documente, dintre care aș cita doar două: primul dintr-o 
publicație pedagogică, a doua adresată direct educatorilor și 
decidentilor din domeniul muzical °°". 

Am văzut deja că în 1920 publica Observatiuni relative 
la învățământul muzical în şcoala secundară, urmate de un alt 
articol vizând nevoile învăţământului muzical în scoala 
secundară, cea mai importantă fiind cea a organizării vieții 
artistice școlare, în 1927 făcând cunoscută Programa analitică 
a învăţământului muzical în şcoala secundară, 


Ciorna Programei de Educaţie muzicală pentru școlile normal 

deschizând drumul spre necesara și dorita psihologie muzicală 
a „puilor de români” — cum îi numea pe copiii școlari, prin 
conferinţe si articole, cum este cel intitulat Muzica populară şi 
copilul etc. Unul din dosarele ale căror file au fost dispersate se 
numea Copilul și muzica, din ele născându-se fișa de 
muzicalitate, un instrument de mare necesitate în activitatea 
educațională. 

In „mina auriferă” s-au adunat cele mai importante 
manuale de muzică din perioada interbelică, analizate în 
lucrarea citată consacrată evoluţiei educaţiei muzicale în tara 
noastră și în monografia dedicată lui Breazul amintită în paginile 
anterioare. 


Câteva dintre manualele lui George Breazul 

Cronici elogioase dedicate manualelor de muzică, se 
află în articolele publicate în reviste străine, păstrate în fond, 
în forme decupate din publicaţii, în materialele de presă în care 
au apărut, în fotocopii, într-o culegere de aprecieri adresate 
manualelor?? etc.: Karl Egon Gliickselig?%, Ernest Closson, în 
1934284 și 193625 și 193728, Paul Bekker?8’, Heintz", Karl 
Gustav Fellerer?% și alţii. Profesorul Eduard Sprânger, de la 
Universitatea din Berlin, se entuziasma la vederea manualului 
lui Breazul pentru clasa a IV — a, scriind că invidiază copiii 
români care au șansa unei asemenea cărți atât de frumoasă - 
„Ich baneide de rumamischen Schulen um ein zo vortugliches 
nationales Work im dem Kunst”?%. Același entuziasm exprima 
Ernest Closson intr-o conica din 1934, aflata intre materialele 
bibliotecii lui George Breazul, care se incheia cu aceleasi 
aprecieri: „Les écoliers roumains sont bien servis”2!. Este 
muzicianul belgian care lăudase manualul lui Breazul pentru 
clasa a IV — a deoarece pornea de la cel mai popular tropar 
bizantin şi se încheie cu marșul final din Simfonia a V - de 
Beethoven. 

Exceptionala demonstraţie, teoretică și practică din 
cadrul Congresului Internaţional de Educaţie muzicală de la 
Praga, din anul 1936 a fost reţinută de specialiști din mai multe 
țări europene, precum Charlotte Spitz — într-un material în limba 
engleză?%, Ludwig Schmidt?%, în referirile la lucrarea înaintată 
celor interesați — Die Musikerziehung in Rumänien, 1936 - 
completând aceste aprecieri elogioase: Ernest Closson?%, 
Joseph Bartoš din 19362% si din 19372%, Anna Lechner", în 
Rivista Musicale Italiana, din anul 19392% etc. 

Dacă decidentii actuali ai rosturilor educaţiei muzicale 
din școala românească, cei care au scos în afara plajei orare 
activitatea artistică - ce asigură cea mai trainică legătură cu 
viata, cu societatea si cu viata culturală a comunităţii - ar 
cunoaște aceste pledoarii și zbateri ale generaţiei ante si 
anticomuniste, și-ar revizui tributul mentalitatii postcomuniste 
asupra educaţiei „științifice si ateiste”, ar afla că în timpul lui 
Breazul disciplina era prezentă pe toată plaja scolaritatii, de la 
grădiniţe, la ultima clasă liceală, în unele cazuri chiar cu două 
ore săptămânal și muzicologul obținuse de la parlamentul 


93 


Revista MUZICA Nr. 3 / 2022 


României aprobarea normării orelor de ansamblu coral în 
funcţie de numărul de copii participanţi la activitate: 20 de elevi 
= o ora, 40 de elevi = două ore, 60 de elevi — 3 ore, 80 de elevi 
= 4 ore, „mina” păstrând documentele. Este una dintre 
explicațiile marii emulatii artistice și culturale școlare din 
perioada interbelică, cu beneficii excepţionale în domeniile 
artistice, culturale, estetice, sociale, psihologice, intelectuale, 
axiologice și a legăturilor școlii cu viata copiilor si cu societatea. 
Beneficiarii acestui sistem sunt iluștrii cărturari ai epocii: Mircea 
Eliade, Mircea Vulcănescu, George Călinescu, Emil Cioran și 
multi, multi alţii, la a căror dezvoltare culturală asemenea 
activități au avut un rol cu totul și cu totul aparte. Singurul 
fenomen respectat de Emil Cioran este cel muzical, pe care-l 
elogiază în cuvinte deosebite și este efectul importanţei 
acordate de epocă educației umaniste. Din nefericire, perioada 
actuală ignoră aceste cuceriri cu beneficii nu numai 
educaţionale dar și culturale, umaniste, limitând disciplina 
Educaţie muzicală doar la gimnaziu; la liceu ea mai apare 
numai la primele clase ale asa — ziselor secţii umaniste si la 
cele sportive; în ciclul primar disciplina nu-și poate atinge 
obiectivele (competențele?) din cauza analfabetismului muzical 
al cadrelor didactice, total lipsite de pregătire muzicală. În 
actualele facultăți de Ştiinţele educaţie, Didactica disciplinei nu 
poate suplini formarea deprinderilor muzicale, de interpretare, 
de receptare a muzicii, de utilizare a limbajului muzical 
necesare educatorilor din ciclurile preșcolar și primar. 
Pledoariile și realizările educaţiei muzicale preconizate 
de Breazul confirmă recunoașterea rolului educaţional al 
valorilor folclorului românesc și al „muzicii bisericești străbune” 
si fructificarea lor ar putea contribui la baricadarea elucubratiilor 
din actualele programe care au izgonit din procesul educaţional 
colinda, cântecul de stea, doina, cântecul propriu — zis si 
cântecul de joc, au mutat învăţarea alfabetului muzical după 
improvizatiile facile, de kitsch si subcultural ale muzicii pop, 
rock, dupa manele si alte specii nu numai laturalnice, dar chiar 
nocive. Folclorul copiilor este izgonit și înlocuit cu „creații” 
artificiale, vecine cu manelele, sau cu genuri ce nu sunt 
specifice spiritualităţii românești. Se înregistrează un adevărat 

paradox: colinda este încadrată în urma eforturilor susținute ale 
unor ilustre personalităţi, începând cu Constantin Noica, în 
patrimoniul UNESCO, dar programele de educaţie muzicală 
actuale ignoră această specie și multe alte genuri ale creaţiei 
noastre populare, fiind contrabalansate de specii artificiale, 
subculturale si improprii spiritualității românești. Simpla 
enuntare din programa a termenului colinde populare (sic! - o 
proiectare falsă a denumirii speciei!) la coada celor aproape 
100 de sugestii repertoriale ilustrează desconsiderarea colindei. 
Oare ce disciplină școlară ar trebui să-i învețe pe copii imnul 
naţional (ale cărei obârșii muzicale se găsesc în repertoriul 
sărbătorilor Nașterii Domnului) colinda și doina? Nu ar fi fost 
mai potrivit să învețe scolarii din clasa a VI — a structurile 
modale din colinde și nu din „muzica pop — rock” si „hip — hop”, 
din muzica metal și jazz, country? (repetate și la următoarele 
clase: a VII — a si a VIII — a)? Se răsucește în mormânt 
pedagogul autentic, ignorat de „urmașii lui care a luptat o viata 
întreagă pentru a așeza la locul cuvenit colinda, doina, balada, 
cântecul propriu-zis, folclorul copiilor în activitatea educaţională 
a tuturor claselor si in viata artistică școlară. Această luptă a 
fost însoţită de soluţii viabile și foarte avantajoase pentru 
dezvoltarea armonioasă a copiilor, cu beneficii intelectuale, 
culturale, estetice, psihologice, sociale, religioase, axiologice, 
volitionale, fiziologice, de integrare colectivă etc. Am protestat 
public, într-o scrisoare deschisă adresată Președintelui ţării și in 
presa de specialitate?’ împotriva ultimei găselnițe propusă de 
Ministerul Educaţiei, gaselnita, lansată de mai multă vreme, de 
a face din Educaţia muzicală și Educaţia vizuală discipline 
opționale pentru elevi, ignorând faptul că cele două discipline 
sunt total diferite, au limbaje proprii, (universale ca spațiu 
geografic si istoric, dar total diferite, antrenând perceperi 
diferite), netransferabile, urmăresc deprinderi distincte şi 
eliminarea uneia sau a celeilalte alimentează analfabetismul 
functional în domeniul educaţiei umaniste și estetice, amputând 
din start posibilităţile dezvoltării complexe a personalităţii 
elevilor, frustrati de accesul la trei dintre cele cinci limbaje de 
comunicare umană. Propunerea așa — zisului ,optional” nu este 
practicată de nici-o tara avansată cultural a Uniunii Europene și 

încurajează  analfabetismul estetic si artistic, înlesnind 
confundarea prestigiosului Festival George Enescu — unul 
dintre certele branduri românești - cu festivalul de la Gărâna 
sau cu agresivele manifestări manelistice. Concepţia lui Breazul 
ne obligă să ne întoarcem la tradiţiile vieţii culturale școlare, 
în avantajul viitorilor auditori ai adevăratelor valori 
muzicale ale umanității, cum retinea el însuși, citând afirmaţia 
filosofului contemporan, Nae lonescu. 


Ciornă a unui articol în care Breazul integrează textul lui Nae lonescu, 
referitor la rosturile educației si ale liceului 

SUMMARY 


Vasile Vasile 
The George Breazul fund at the Union of Romanian 
Composers and Musicologists Library 


The monography | wrote for the great ethnomusicologist, 
musicologist, professor and musical critic George Breazul have 
bound me to investigate a rich documentary fund named after 
him at the Union of Romanian Composers and Musicologists 
Library. It is all that Breazul collected over his entire life and 
that, in part, served him for the studies he finalized, some of the 
being published after his death. This enormous fund contains 
books, scores, magazines, enciclopedias, letters, programs, 
chronicles — most of them being in a manuscript form, 
undiscovered — has a complicated history in Lamaitei Street in 
Filaret area, threatened by the bombing of the World War Il, the 
failed attempt to move everything to Craiova and, at last, the 
donation made for the Composers’ and Musicologists’ Union 
library by Breazul’s wife, a true Penelope. 

This article wishes to be a guide through a wide ocean — 
George Breazul Library — maybe the most important private 
libraries in our country, a real treasure of the Romanian 
musicology waiting to be developed. 


Traducerea rezumatelor: Andra Apostu 

